Saga kino i Oslo, 1934
**Oslofilm** eller **Oslofilmene** er en samling på ca. 180 kortfilmer produsert av Oslo kinematografer i perioden 1947 til 1982. 

Filmene skulle *« … gi(r) et bilde av Oslo i dag. Filmene vil bli vist på kinematografene i normalutgave, videre vil filmene bli nedkopiert til 16 mm og brukt i skolene og under foredrag og lignende. Negativet vil bli omhyggelig arkivert slik at ettertiden kan få et inntrykk av hvordan livet levdes i Oslo omkring 1950.»*

Bakgrunn og formål
------------------

Kinostyret i Oslo, med direktør Kristoffer Aamot (til venstre) i spissen, var pådrivere i Oslofilm-prosjektet. Særlig hadde kinodirektøren klare meninger om oslofilmene. Bilde fra 1951.
Hensikten med oslofilmene var å sikre dokumentasjon av Oslos miljøer og historiske utvikling, og resultatet ble en samling historiske filmer med helt enestående verdi, både i en byhistorisk, kommunalhistorisk og filmhistorisk sammenheng. Utgangspunktet for oslofilmene var på 1930-tallet, da Kristoffer Aamot (kinodirektør i Oslo) talte varmt for at norske filmskapere skulle satse på dokumentar- og kortfilmer. Oslo kinematografer hadde på dette tidspunktet store overskudd, og mye av dette gikk til kulturelle formål i byen, blant annet Vigelandsanlegget.

Aamots tanke var å produsere en helaftens film om Oslo. Sterk inspirert av Frederik Troels-Lunds store verk *Dagligt Liv i Norden* ville han gjøre noe av det samme for Oslo, men på film. *Den store Oslofilmen* skulle inneholde elementer både fra byens historie og fra dagliglivets Oslo. Filmen skulle være ferdig til 900-årsjubileet i 1950. 

Men i stedet for en langfilm ble det mange kortfilmer. Aamots hensikt var fortsatt å dokumentere byen, med gater og trafikk, arbeidet, og livet i og mellom husene. Han tenkte seg rene arkivfilmer som skulle overleveres til kommende generasjoner. Og kanskje; etter tjuefem år, kunne filmene fornyes, og nye avtrykk av byen kunne festes til filmrullen for å dokumentere utviklingen.

Etter hvert ble kinematografene mer en tilskuddsgiver som unge filmskapere kunne søke penger fra. Aamots visjon om å dokumentere byens utsende og virksomhet ble på et vis beholdt, men filmene dreide mer i retning av å være rene opplysningsfilmer, og også som en slags bruksanvisning for hvordan byens innbyggere skulle leve og bo i det moderne storbysamfunnet som nå var i ferd med å vokse fram.

Titler og innhold
-----------------

Filmene hadde også en identitetsskapende funksjon. De ble skapt i en periode som var preget av framtidsdrømmer og gjenreisingstrang. Fellesskapstanken var sterk, og filmene skulle bidra til å styrke innbyggerens lojalitet og følelse for hjembyen sin, på mange måter av samme grunner som man i dag skriver bygdebøker, men her altså på film. I noen av filmene er oppdragelse og formaninger tydelig tilstede. Det finnes også filmer som instruerer hvordan man beveger seg i trafikken, hvordan man krysser en gate og behovet for å samhandle som et kollektiv for å unngå kaos. Andre filmer er nesten rene turistfilmer. Reisetrafikkforeningen for Oslo og omegn, som i flere år hadde arbeidet med å lage en "vinterfilm" og en "sommerfilm", tok kontakt med Kinematografene for å få til et samarbeid. Dette resulterte i de to første filmene *Oslo - et vinterturistsentrum* (1947) og *Oslo - sommerbyen mellom fjord og fjell* (1948). Siden skulle det komme flere slike «skrytefilmer», og noen også med et (forsøksvis) humoristisk og ironisk skråblikk på Oslos fortreffelighet. Se for eksempel Oslo - et filmkvad fra 1963, regi Ivo Caprino.

Se Oslo byarkivs nettsider for katalog og fullstendig liste over titler.

### Utvalgte filmer

*Fra Oslo Centrum* (1953) - Regi: Jan Erik Düring

*Oslo - et filmkvad* (1963) - Regi Ivo Caprino

*T-banen i Oslo sentrum* (1972) - Regi: Åsmund Revold og Tore Kinge

*Trykk på knappen* (1980) Leif Juster lærer å trykke på knappen ved fotgjengerfelt. Opplysningsfilm med humoristisk vri.

Tilgjengelighet og bruk
-----------------------

Oslofilmene er avlevert til Oslo byarkiv, og sammen med Norsk filminstitutt er alle filmene restaurert og digitalisert. Ca. 70 titler er utgitt på tre DVD-produksjoner:

* *By og gate, buss og trikk* (2005)
* *By og park, fjord og mark* (2006)
* *By og blokk, dugnad og rock* (2007)

Filmene på DVD-ene er også tilgjengelige på nett som klikkefilm hos Filmarkivet.no (betaltjeneste). Noen av filmene er tilgjengelige på YouTube

Referanser
----------

1. ↑  *Oslo Kinematografer gjennom 25 år*. Oslo 1950, s. 84

Litteratur
----------

* Velkommen til Oslo! Av professor Gunner Iversen, Institutt for medievitenskap, NTNU. Fra tekstheftet til *By og park, fjord og mark* (2006)
* Oslofilm – fra idé til virkelighet Av Bård Alsvik, Oslo byarkiv, 2006
* *Oslofilmen* – Oslo kinematografers historiske filmarv Av Ole Myhre Hansen, Oslo byarkiv. Artikkel i Byarkivets magasin Tobias, nr 3, 2003

Eksterne lenker
---------------

* Oslofilm (Oslo Byarkiv) - katalog og fullstendig liste over titler
* Alle filmene som er tilgjengelige på YouTube
* Filmarkivet.no – klikkefilm - betaltjeneste

* De historiske oslofilmene – blogg

Portal: Oslo